Narodna skupština
20020717

Ako je već specijalan,onda sam mišljenja da to treba da bude po njegovoj inicijativi.Ovde, kao i kada je reč o radu službe za suzbijanje organizovanog kriminala, treba sačekati neke druge propise da bi se jasno videla čitava zakonska strategija ove vlade u borbi organizovanog kriminala. Svakako je za pohvalu to što se predlagač nije upustio u tok i uređivanje krivičnog postupka, jer je jasno - po Ustavu za to nije nadležan. Ipak, treba već sada jasno reći - za Građanski savez nema i ne može biti opravdanog i neopravdanog kršenja ljudskih prava. To je jedna stvar oko koje se ne možemo dogovarati. Moguće je ići na neke mere koje su na samoj granici povrede nekog od ljudskih ili Ustavom zagarantovanih prava. I u Predlogu ovog drugog zakona, o bezbednosno-informativnoj agenciji, mi imamo jedan dobar primer za to. Naravno, mislim na članove od 13. do 15. Dakle, malo više pažnje, malo više stručnosti i malo više respekta apsolutne zabrane kršenja ljudskih prava može nas dovesti do pravog cilja.